
1. Identifikačné údaje organizácie


Názov organizácie: 	INKLÚZIA
Adresa organizácie:					Panenská 29, 811 03 Bratislava
Štatutár:					             PhDr. Viera Záhorcová, PhD.
Kontakt:                                                                            0905 785 201

1.Poslanie organizácie 

Poslanie a hlavné ciele združenia Inklúzia

Občianske združenie Inklúzia je mimovládnou organizáciou, ktorá zameriava svoju činnosť hlavne na podporu osôb so zdravotným  znevýhodnením  pri zaradení do spoločnosti. OZ Inklúzia si za cieľ stanovila aj podporu zamestnávania znevýhodnených skupín na trhu práce, hlavne osôb so zdravotným znevýhodnením v rámci nových modelov integrácie takýchto osôb do bežného života.

Občianske združenie Inklúzia vzniklo v roku 2001. Významným projektom Inklúzie je zriadenie a prevádzkovanie chránenej dielne Kaviareň Radnička v centre mesta Bratislavy, ktorá zamestnáva ako čašníkov ľudí s mentálnym a duševným  postihnutím, čím im dáva príležitosť realizovať sa profesijne v tejto pracovnej oblasti. Výkonu čašníckej profesie predchádzala niekoľko mesačná príprava, ktorú vybraní klienti absolvovali. Cieľom tejto prevádzky je podporiť znevýhodnených ľudí na ich ceste k plnej participácii na spoločenskom živote  tam, kde reálne žijú.
	
Združenie sa snaží o podporu a realizáciu aktivít, ktoré napomáhajú integrácii a inklúzii ľuďom so zdravotným znevýhodnením. Podporuje rozvoj inovatívnych modelov sociálnych služieb, pričom využíva metódy a techniky sociálnej práce, jej odborné činnosti, ktorými sú hlavne základné  a špecializované sociálne poradenstvo, sociálna či psychologická diagnostika, vzdelávanie, sociálna rehabilitácia, krízová intervencia a tiež  prevencia. Ďalším cieľom je podpora a prehlbovanie medziľudských vzťahov, a to na báze rôznorodosti rás, kultúr, hodnôt a i. Združenie sa snaží podporovať spoluprácu ľudí, skupín, komunít, ktoré majú záujem rozvíjať a obohacovať vlastný spoločenský, duchovný či kultúrny život.

Okrem chránenej dielne Radnička  Inklúzia prevádzkuje aj Rehabilitačné stredisko Podporný kruh, ktoré bolo zriadené za účelom ponúknutia podporného prostredia pre zlepšenie kvality života znevýhodnených skupín. Dôraz kladieme   na podporu a rozvoj klienta, ktorý je na ceste k nezávislosti a pracovnému začleneniu na trhu práce. 

Ponuka združenia sa orientuje hlavne na rozvoj kvalifikácie a pracovných zručností ako možnosti eliminovať a minimalizovať odkázanosť, aj ako prevenciu pred pasivitou a odkázanosťou absolventov špeciálnych základných škôl a praktických škôl, ktorí sú najfrekventovanejšími budúcimi prijímateľmi poskytovanej sociálnej služby.

Realizujeme tréningové programy, ktoré slúžia na rozvoj kľúčových zručností a profesijných zručností osôb so zdravotným znevýhodnením, ktoré sa nevedia umiestniť na trhu práce, alebo si nevedia udržať pracovné miesto a stávajú sa odkázanými na sociálnu službu.

Súčasťou ponuky je i vytvorenie podmienok na krátkodobé pracovné terapie a ergoterapie, využitie doplnkových programov, zameraných na rozvoj komunikácie a socializácie.

Podporný kruh ako sociálna služba napomáha a podporuje aj rodinu samotného klienta.

V Podpornom kruhu je základné sociálne poradenstvo nevyhnutnou súčasťou poskytovanej sociálnej služby, tak ako pri akejkoľvek sociálnej službe. 


Poskytovanie sociálnej služby v Rehabilitačnom stredisku
Službu poskytujeme podľa individuálnych schopností, potrieb a cieľov prijímateľa sociálnej služby, a to formou individuálnych plánov rozvoja osobnosti, ktoré sú výsledným produktom povinného plánovania sociálnej služby, aktualizovaných písomných individuálnych záznamov klientov a následného hodnotenia priebehu poskytovanej sociálnej služby, a to za účasti prijímateľa sociálnej služby.

Pri tejto sociálnej službe ide o snahu zvýšiť mieru samostatnosti a stimulovať vôľu klienta, aby sa úspešne začlenil do komunitného života. Tomuto napomáha dlhodobé vedenie klienta a spontánne a efektívne krátke vstupy do prebiehajúceho procesu pracovnej terapie klienta tak, aby dokázal zvládnuť, samostatne či za asistenčného dohľadu,  celú realizáciu výrobku.

Forma a rozsah poskytovania služieb
Sociálne služby v stredisku a centre sú poskytované ambulantnou formou počas celého roka, v čase od 8:00 do 16:00 hodiny, bez možnosti výluky a podľa aktuálnej ponuky činností, ktoré sú zväčša orientované na pracovnú činnosť.
Rozsah sociálnej služby si vymedzuje klient sám, a to podľa vlastných potrieb.  Vykonáva sa na základe písomnej zmluvy o poskytovaní sociálnej služby, a to vo vzťahu poskytovateľ/prijímateľ preferovanej sociálnej služby.
Podľa dosiahnutých bodov a určenia rozsahu odkázanosti je klient zaradený do stupňa odkázanosti, ktoré sa pohybujú v rozmedzí  II. – VI.

Miesto poskytovania sociálnych služieb:					
PODPORNÝ KRUH, Bagarova 20,  841 01 Bratislava
Druh sociálnych služieb:
Rehabilitačné stredisko 
Forma sociálnych služieb:
Ambulantná
Prijímateľ sociálnej služby:
Klient s ťažkým zdravotným postihnutím a nepriaznivým zdravotným stavom

Hlavné činnosti:				
Sociálna rehabilitácia
Základné sociálne poradenstvo
Sociálne poradenstvo rodine a inej fyzickej osobe, ktorá zabezpečuje pomoc fyzickej osobe odkázanej na pomoc inej fyzickej osoby v domácom prostredí
Pomoc pri odkázanosti na pomoc inej fyzickej osoby
Utváranie podmienok na pracovnú terapiu
Utváranie podmienok na záujmovú činnosť

2. Prijímateľ sociálnej služby
Združenie sa podľa svojich stanov orientuje na klienta so zdravotným postihnutím, na jeho rodinu a taktiež na klienta inak znevýhodneného, či ľudí, ktorí sú bez postihnutia, ale majú svoje vlastné momentálne potreby, ktoré nie je možné prirodzeným spôsobom uspokojovať.

Povinnosťou každého poskytovateľa sociálnej služby je vypracovanie a plnenie procedurálnych, personálnych a prevádzkových podmienok, ktoré sú znakom každej kvalitnej sociálnej služby.

Kvality poskytovanej sociálnej služby sú hodnotené na základe maximálneho počtu dosiahnutých bodov, pričom sa hodnotí úroveň spracovania a plnenia jednotlivých podmienok kvality - procedurálnych, personálnych a prevádzkových.
Podporný kruh aktívne pracuje na vlastnom rozvoji ohľadne tvorby a plnenia podmienok kvality poskytovanej sociálnej služby.

Prijímanie klienta do Podporného kruhu sa realizuje na základe jeho záujmu o poskytovanie danej sociálnej služby a na základe podania písomnej žiadosti Vyššiemu územnému celku a následne uzatvorením písomnej zmluvy o poskytovaní sociálnej služby. V každej zmluve sú dohodnuté jednotlivé zmluvné podmienky, ktoré sú vymedzené Zákonom 448/2008 Z. z. o sociálnych službách, druhou hlavou.
Cena poskytovaných sociálnych služieb v rehabilitačnom stredisku sa v roku 2025 pohybovala v rozmedzí 10 – 30€/mesiac/klient. 
Dokumentácia, evidencia, administratíva a archivácia je nevyhnutnou zložkou sociálnej služby. Klientom strediska a centra sa podľa potrieb prehodnocuje a aktualizuje  individuálny rozvojový plán, ktorého súčasťou je i program sociálnej rehabilitácie, elektronicky sa vedú informačné písomné záznamy o priebehu poskytovania sociálnej služby. V rámci plánovania sa pracuje na prehľadnom a komplexnom osobnom spise klienta, ktorého súčasťou je sociálna diagnostika či psychologická diagnostika. Je samozrejmosťou že, dokumentácia klientov je chránená v rámci zákona 428/2002 Z.z. o ochrane osobných údajov.

3. Personálne zabezpečenie Podporného kruhu
Rehabilitačné stredisko je prevádzkované v jednej budove.
Kapacita RS predstavuje 15 klientov.
Počet zamestnancov Podporného kruhu sa úmerne prispôsobuje počtu klientov, a to v čo najvyššej možnej požadovanej miere. Každý zamestnanec má stanovený primeraný podiel výkonu priamej činnosti s klientom.
Súčasťou plnenia personálnych podmienok je i určenie ďalšieho vzdelávania zamestnancov a určenie pravidiel pre výkon supervízie. V rámci supervízie sa zamestnanci Podporného kruhu stretávajú podľa potrieb a finančných zdrojov OZ Inklúzia. 

   
4. Činnosť Podporného kruhu

    Pracovná terapia
    Šitie textilných výrobkov – ergoterapia
Cieľom tejto pracovnej terapie je rozvoj presnosti, dôslednosti, vytrvalosti, estetického cítenia, kreativity, jemnej motoriky, zručností a vedomostí. Do tejto činnosti sa zapájajú klienti s rôznymi stupňami zdravotného postihnutia a vykonávajú úlohy, ktoré dokážu zvládnuť. Zúčastňujú  sa každej fáze práce,  počnúc vypracovaním strihu, vymeriavaním, strihaním, špendlením, stehovaním, šitím, strihaním molitanu ako plniaceho produktu, napĺňaním a nakoniec balením vyrobeného produktu. Za dôležité považujeme v jednotlivých fázach tejto pracovnej terapie poukazovať na zistené možnosti zmeny a vylepšenia, tak aby klienti  pri finalizovaní jednotlivých výrobkov a usmernení dohliadajúcej osoby, spracovali úlohu kvalitne. Za veľmi podstatný považujeme v konečnej fáze názor klienta, či je spokojný so svojou prácou, či sa mu výrobok páči, prípadne prejaví snahu pokračovať ,  teda netreba ho do ďalšej práce nabádať. 

Výstup pracovnej činnosti:
V rámci práce v textilnej dielni sa klienti učili plánovať jednotlivé pracovné činnosti súvisiace s výrobou textilného produktu: tvorba návrhov a nákresy modelov, výber a nákup látok a iného textilného materiálu, strihanie, šitie a plnenie výrobkov výplňovým materiálom až po konečné ručné a strojové zašívanie . Tejto práce sa zúčastnili s veľkou radosťou všetci klienti a tešili sa z úspešnej práce. 
V textilnej dielni šili výrobky, ako sú: levanduľové a iné aromatické vrecká, vankúše s rôznymi motívmi, textilné zvieratká a hračky (vtáčiky, jazvečíky, mačky, mackovia), obrusy a štóly, rôzne druhy tašiek, ozdobné srdiečka, prívesky, textilné vianočné ozdoby. Sortiment textilnej dielne sme rozšírili o sedáky s precíznym spracovaním, tak aby bolo možné ich intenzívne využívanie v domácnosti. Pridali sme aj výrobu valcov, ktoré slúžia nielen ako dekorácia ale aj ako podpora hlavy pri spánku, či čítaní.  Valce boli navrhnuté a spracované tak, aby ich používanie bolo praktické a hygienické – so samostatným textilným poťahom. So svojimi výrobkami sa klienti odprezentovali na Radničkiných trhoch, Veľkonočných trhoch v SLSP, Siemens a IBM, Dobrom trhu, na Jesenných trhoch v SLSP, Vianočných trhoch v SLSP, Siemens a Generali, IBM, MIRRI, Giving Day, MOSR, Mikuláš v Karlovej Vsi.  Väčšinu výrobkov sa podarilo predať, na veľkú radosť a uspokojenie všetkých. 

     Pečenie koláčikov, trvanlivého pečiva, oblátok (cukrár, pekár) - ergoterapia
Popis pracovnej terapie: 
Ide o činnosť týkajúcu sa prípravného a výrobného procesu pekárskych a cukrárskych výrobkov. Klienti postupne po krokoch zvládali prípravu jednoduchých a neskôr i zložitejších produktov. Napr. medovníky, vianočné trubičky, slané oblátky, bezlepkové trubičky, linecké koláčiky, trvanlivé pečivo rôzneho druhu. 
Výstup pracovnej činnosti:
Klienti sa učili pracovať s receptom, váhou, spracovať cesto, až po finálnu fázu - pečenie a balenie. Zároveň to bola pre klientov príležitosť rozširovania nákupných zručností, práce s peniazmi. Silnou motiváciou a stimulom pre klientov bol predaj týchto výrobkov na rôznych predajno - prezentačných akciách. Táto činnosť posúvala klientov k prejavom samostatnosti, väčšiemu sebavedomiu, zlepšeniu zručností, dôslednosti a zodpovednosti, vnímaniu vecí v súvislostiach. 

Administratívne činnosti - ergoterapia
Popis pracovnej terapie:
Prostredníctvom vykonávania administratívnych činností sa klienti učili práci so základnou kancelárskou technikou, získavali vedomosti súvisiace s administratívou, ktoré môžu využiť či už doma alebo v pracovnej oblasti. 
Výstup pracovnej činnosti:
Výstupom boli dokumenty v počítači napr. prezentácie v PowerPoint-e, týždenné plány činnosti. Vytváranie a tlač potrebných materiálov – vizitky, brožúrky, informačné letáky, prihlášky na konferencie a odborné vzdelávanie, spoznávanie tlačív a ich správne vypĺňanie a pod. Osobitne treba spomenúť aktívnu pomoc pri príprave a realizácii Radničkiných trhov 2025, vernisážach výstav na Úrade komisára pre osoby so zdravotným postihnutím, ako sú: potrebné zoznamy, prihlášky – rozosielanie a evidencia účastníkov, tvorba prezenčných listín, materiálov, fotodokumentácia. 

Výroba dekoračných predmetov – ergoterapia
Popis pracovnej terapie 
Tvorba rozličných dekoratívnych predmetov k tematickým obdobiam celého roku – Valentín, Veľká noc, jeseň,  Vianoce. Finálny výrobok bol výsledkom ručnej práce klientov od zberu materiálu až po jeho zabalenie. Konkrétne k sviatku Valentína bolo potrebné vybrať vhodný materiál – textil, papier, drevo.  Pri príležitosti Veľkej noci sa vyrábali závesné ozdoby z rozličných kombinácií materiálov, maľovali a zdobili  sa kraslice, na ktoré sa najprv vytvárali návrhy. Vianočné obdobie bolo veľmi bohaté na množstvo vyrobených vianočných  ozdôb z rôznych materiálov – textil, papier. Klienti sa zúčastňovali na každej fáze – výber vhodného dekoračného predmetu, zváženie schopností na realizáciu. V spolupráci klientov tak vznikli textilné vianočné ozdoby rôznej veľkosti a tvaru – srdiečka, zvončeky, stromčeky, mesiačiky. Výrobky sa najprv ušili v textilnej dielni a následne ich klienti plnili výplňou z molitanu. Hotové výrobky na záver balili do ozdobných obalov a vyrábali k nim vhodné visačky s našim logom. K vianočnej tematike sme pridali aj výrobu papierových ozdôb, hviezdičiek z recyklovaného materiálu – pracovali sme s papierovými rolkami od toaletného papiera. Klienti sa podieľali na zbere tejto suroviny, následne papierové rolky strihali, lepili a na záver dekorovali a balili výsledný produkt.
Výstup pracovnej činnosti:
Zvládnutie nielen samotnej tvorby, ale aj vhodného výberu materiálu, plánovanie činností, správne načasovanie, nácvik jemnej motoriky, estetického cítenia, spolupráca, vzájomné dopĺňanie sa a podpora pri učení aj tvorbe, učenie sa nových postupov a rozvíjanie fantázie.

Výroba makramé náramkov - ergoterapia
Popis pracovnej terapie: 
Klienti ručne vyrábal náramky rôznych farieb prostredníctvom makramé techniky.  
Výstup pracovnej činnosti:
Rozvoj jemnej motoriky, estetického zmýšľania, trpezlivosti, vytrvalosti. Zároveň sa učili správnemu vysvetľovaniu pracovného postupu, ako aj samostatnosti pri všetkých etapách výroby. Náramky klienti predávali na predajno-prezentačných akciách. 

Zdobenie perníkov a veľkonočných vajíčok  – ergoterapia
Popis pracovnej terapie:
Klienti hlavne v predvianočnom a veľkonočnom období mali veľkú možnosť precvičovať jemnú motoriku a fantáziu zdobením nimi napečených perníkov a vyfúknutých vajíčok.
Výstup pracovnej činnosti:
Skúšali sme rôzne techniky a vzory zdobenia, naučili sa vyrábať cukrovú polevu a používať ju tak, aby nedochádzalo k zbytočnému plytvaniu. Pri tejto práci sa klienti potrebovali veľmi sústrediť a zlepšovali tak svoju koncentráciu a trpezlivosť. Postupne sa ich činnosť zlepšovala, ozdobené perníky mali profesionálnejší vzhľad a klientom sa tak zvyšovalo sebavedomie a radosť z práce. Pri zdobení veľkonočných kraslíc sa klienti naučili voskovú techniku. Vďaka peknému výslednému produktu sa podarilo všetky výrobky predať a tým sme u klientov podporili proces prípravy na trh práce.  

Varenie a pečenie pre všetkých – ergoterapia
Popis pracovnej terapie:
Naplánovanie, výber receptu, zoznam surovín, nákup a príprava spoločného jedla, upratanie po navarení, spoločné stolovanie.
Výstup pracovnej činnosti: 
Komunikácia a dohoda o spoločnom výbere jedla, naplánovanie nákupu, zoznam potrebných surovín, finančný rozpočet, samotný nákup, spoločná príprava vybraného jedla, prestieranie, upratovanie. Tieto činnosti prinášali klientom veľkú radosť, učili sa s rozumom a ekonomicky nakupovať,  postup krokov pri varení podľa receptu, získavali skúsenosti nielen v kuchyni, ale aj pri spoločnom stolovaní mimo rodiny, s väčším počtom osôb. 

Upratovanie - ergoterapia
Popis pracovnej terapie:
Úlohou tejto terapie je upratovanie nielen vlastného pracoviska, ale aj všetkých spoločných priestorov a sociálnych zariadení.  
Výstup pracovnej činnosti:
Prostredníctvom tejto činnosti sa klienti učili samostatnosti, dôslednosti, vnímaniu súvislostí, spolupráce, zodpovednosti za zverenú úlohu. Klienti pracovali podľa rozpisu služieb. Druh tejto pracovnej terapie je nesmierne dôležitý pri napredovaní klientov v samoobslužných aktivitách. Zároveň vytvára aj pocit spolupatričnosti a prejavu úcty nielen k práci svojej, ale aj k práci svojho kolegu. Naučili sa plánovať a koordinovať pracovné činnosti tak, aby odviedli kvalitnú prácu v určenom termíne. 

Pestovanie rastlín v interiéri, záhradnícke práce a úprava okolia v exteriéri – ergoterapia
Popis činnosti: 
Úprava a udržiavanie zelene interiéru a blízkeho exteriéru – činnosti, ako sú: výber vhodných sadeníc, sadenie kvetov a okrasných rastlín, trhanie buriny, zalievanie, hnojenie, strihanie, zazimovanie, hrabanie lístia, a čistenie okolia. 
Výstupy z pestovateľskej činnosti: 
Klienti sa aktivizovali k zodpovednej, pravidelnej a vytrvalej starostlivosti o rastliny a ich okolie. Zároveň si uvedomovali, že k práci a k životu patrí aj starostlivosť o životné prostredie.

Balenie tovaru na zákazku – ergoterapia
Popis činnosti:
Na základe pokynov a objednávky od zákazníka klienti balili dodaný tovar do jednotlivých obalov, ktoré sa líšili podľa váhy a druhu tovaru. Do tejto činnosti treba zahrnúť aj prípravu obalového materiálu – nalepovanie etikiet a ich konečné uzatvorenie zatavovaním. Zároveň robili výstupnú kontrolu všetkých zabalených kusov opätovným vážením a prepočítavaním.
Výstup pracovnej  činnosti: 
Táto činnosť bola pre všetkých klientov veľmi prínosná, do pracovného procesu sa vedeli zapojiť všetci klienti podľa svojich schopností, pretože súhrn prác bol rozmanitý, od jemnej motoriky až po fyzickú prácu. Učili sa samostatnosti, ale tiež spoluzodpovednosti za prácu v kolektíve, pretože jednotlivé pracovné úkony na seba nadväzovali. Tento druh práce je veľmi obľúbený, radi ju vykonávali a radi sa k nej vracajú. Učili sa zo svojich chýb a podporovali sa navzájom v ich naprávaní. Napomáhalo to v rozvoji sebavedomia a samostatnosti. 


A. SOCIÁLNA REHABILITÁCIA A ROZVOJ KOGNITÍVNYCH ZRUČNOSTÍ

Komunita – plánovanie a sociálny rozvoj, komunikácia
Popis činnosti:  
Komunita je úvod každého dňa v zariadení. Poskytuje priestor na plánovanie aktivít dňa, vyjadrovanie preferencií klientov, zdieľanie zážitkov, vyslovovanie názorov, riešenie problémov, rešpektovanie druhých. Zároveň sa počas komunity posilňujú presne určené pravidlá strediska, ktoré sa klienti učili dodržiavať. Komunita napomáhala rozvoju sebavyjadrenia i základným sociálnym a komunikačným zručnostiam ako počúvanie sa navzájom, vyjadrovanie názoru, budovanie skupiny. 
K významným aktivitám v tomto roku patrí vzdelávanie klientov v spolupráci s externými partnermi: Certifikované vzdelávanie v spolupráci s RPSP – Základné ľudské práva a slobody v sociálnych službách, Interný seminár v spolupráci s externým lektorom na tému Zmena (možnosti a vplyv zmeny na kvalitu života), Seminár v externom prostredí na tému Tímová spolupráca. 
Výstup z činnosti:
Klienti spoznávali nové súvislosti, zoznamovali sa s novými kolegami, učili sa samostatne uvažovať v rámci svojich intelektuálnych, mentálnych a psychických možností. Viedli sa diskusie na rôzne témy, ktoré riešia ich každodenné osobné problémy. Dokázali sa vzájomne počúvať, namietať, radiť si a povzbudzovať. Ide o pozitívny rozvoj charakteru klienta a individuálne konfrontácie klienta s názormi iných. Nové sociálne interakcie získavali na vzdelávacích aktivitách, dokázali sa presadiť v  diskusii s lektormi a účastníkmi seminárov v neznámom prostredí s cudzími ľuďmi. 

Rozvoj komunikačných zručností 
Popis činnosti:
Táto činnosť si vyžaduje špeciálnu pozornosť vzhľadom na zdravotné znevýhodnenie našich klientov. Rozvíjali sme nielen obsah, ale aj formu komunikácie. Forma – snažili sme sa im zlepšiť artikuláciu, výber slov, lepšie formulovanie myšlienok. Bolo treba zdôrazňovať význam zrozumiteľnosti vysloveného, aby sa zmenšili nedorozumenia a konflikty vznikajúce z nepochopenia hovoreného textu. Obsah – zameriavali sme sa na nácvik bežných modelových situácií, s ktorými sa stretávajú každý deň a môžu mať s nimi problém, napr. pri nákupoch, pri reklamácii, telefonovanie s rodinou, známymi ale aj s cudzími osobami,  oslovenie na ulici, prosba o pomoc neznámych ľudí pri probléme s orientáciou v meste, pri cestovaní, objednávanie jedla v reštaurácii a pod.  
Klienti si niektoré dôležité údaje a informácie  zapisovali, napr. dôležité telefónne čísla, kontakty, adresy, názvy internetových stránok a pod.  
Pre rozvoj komunikačných zručností v bežných situáciách sme používali rôzne metódy, napr. hranie rolí, nácvik sebaprezentácie, sebaobhajoby, argumentácie.  Klienti sami navrhovali témy, o ktoré mali záujem a potrebovali sa im venovať. Preferenciu v skupine mali témy: asertívne vyjadrenie súhlasu – nesúhlasu, ovládanie emócií a výbušnosti v kontakte s druhým človekom, uvoľnenie napätia, práca s otázkami, oceňovanie, príprava na pracovný pohovor, sebaprezentácia a posilnenie sebavedomia.   
Významný  tréning  komunikačných zručností  klienti absolvovali počas predajných trhov, kde sa aktívne zúčastňovali na predaji svojich výrobkov, ale aj počas prípravy Radničkiných trhov 2025. 
Výstupy z činnosti:
Klienti si upevnili získané zručnosti, postupne sa im zmenšoval stres z predstavy, že by mali komunikovať s neznámymi osobami a tým sa im zvyšovalo sebavedomie. Zistili sme, že vedomosti  a zručnosti v tejto oblasti je dôležité upevňovať a opakovať častejšie kvôli želanému cieľu – samostatnosť a sebestačnosť. Niektorí klienti vynikajúco zvládli vystupovanie a prezentáciu svojich prác pred väčšou skupinou neznámych ľudí v chránenej dielni Kaviareň Radnička v centre mesta. Stretnutia boli spojené so živou interaktívnou diskusiou, ktorú si klienti moderovali sami s miernou podporou prítomného zamestnanca. 


Rozvoj kognitívnych zručností
Popis činnosti:  
 V tejto oblasti sme venovali pozornosť rozvoju pamäťových schopností, rozvoju porozumenia textu, orientácie v čase i priestore, koncentrácie, logického myslenia, ale aj matematických schopností, písania, čítania a vyjadrovania vlastného názoru. Pomocou mnohých spoločenských a pamäťových hier sme podporovali rozvoj krátkodobej i dlhodobej pamäte, schopnosti vyjadrovania, ale aj porozumenia daného textu. Vzdelávanie prebiehalo názorným príkladom, praktickými ukážkami, aktivitami, dopĺňané teoretickými informáciami. Pred memorovaním sme uprednostňovali hry, pretože si pri nich získané vedomosti lepšie ukladali do pamäte. Osobitne sme sa venovali spoločnému aj individuálnemu čítaniu textu, kde sa učili vlastnými slovami vyjadriť nielen obsah toho, čo čítali, ale aj to, ako na nich daný text zapôsobil. 
Výstupy z činnosti:
Nenásilnou a hravou formou si klienti upevňovali vedomosti uložené do pamäte, rozširovali okruh svojich vedomostí, aktívne sa zapájali do učenia aj opakovania a tým sa im zlepšovala schopnosť samostatne a správne reagovať na vzniknuté situácie, riešiť problémy, zvyšovalo sa im sebavedomie a a zmenšovali sa zábrany a bariéry medzi nimi. Toto všetko bude pre nich znamenať väčšie možnosti pri zaradení sa do normálneho života a na trh práce.

Rozvoj sociálnych zručností
Popis činnosti:  
Sociálne zručnosti sú pre klientov a ich snahu na zaradenie sa do pracovného procesu kľúčové, preto sme sa tejto téme venovali veľmi často. Učili sa zvládať svoje emócie, spolupracovať s druhými, vedieť si zadeliť prácu a zorganizovať pracovný a súkromný čas, organizovať napr. vlastnú oslavu narodenín alebo menín, delegovať činnosti, adekvátne komunikovať, riešiť konflikty a problémy, efektívne riadiť svoj pracovný a súkromný život, budovať dobré vzťahy.
Osobitne sme sa venovali nácviku asertívneho správania a sebaobhajovaniu, pretože vzhľadom na ich zdravotné znevýhodnenie sú to dve oblasti, ktoré si vyžadujú zvýšenú pozornosť. Pri sebaobhajovaní šlo o posilnenie schopností presadzovať svoje práva v rôznych životných situáciách – pri nákupe, pri pokladni, u lekára, pri pracovných pohovoroch, na výlete v neznámom prostredí a pod. Nácvik asertívneho správania zahŕňal hravou formou posilňovanie vyjadrovania vlastných názorov bez slovných útokov, lepšie počúvanie iných a rešpektovanie a akceptovanie opačného názoru. 
Výstupy z činnosti: 
Klienti získali a rozvíjali vedomosti a zručnosti potrebné pre ich samostatné fungovanie, slušné komunikovanie a prejavovanie sa v spoločnosti, rovnako ako pre adekvátne presadzovanie vlastného názoru a jeho obhajovanie. Pri všetkých týchto aktivitách sa klientom nenásilnou a hravou formou rozširovali sociálne zručnosti. 

Práca s PC – rozvoj zručností a PC komunikácia
Popis odbornej činnosti: 
Precvičenie a zopakovanie písania, čítania a počítania, a to prostredníctvom počítačovej techniky. Zvládanie základnej práce s počítačom, získanie základnej gramotnosti. Práca s nástrojmi Word, PowerPoint, založenie si vlastnej e-mailovej adresy. Účelné a cielené vyžitie internetu. Vyhľadávanie informácií podľa zadania. 
Výstupy z odbornej činnosti: 
Klienti sa zdokonalili v práci s počítačovou technikou, individuálne pod dohľadom sa naučili vytvoriť koncepciu motivačného listu, základnú štruktúru životopisu, samostatnejšie pracovať. 

Pohybová aktivizácia
Popis  činnosti: 
Cvičenie, pohyb a hry – v interiéri i exteriéri. Pohybovú aktivizáciu sme realizovali aj prostredníctvom poobedných aktivít.
Zvýšenú pohybovú aktivitu mali klienti počas trvania RT2025 a tiež iných predajných akcií, keď bolo potrebné pripravovať stánky, nosiť tovar na predaj, byť aktívni počas predaja v stánku. 
Výstupy zo záujmovej činnosti: 
Precvičenie si tela, zlepšenie stability pri pohybe a chôdzi, práca na kondícií, zlepšenie dýchania, nálady a odľahčenie záťažovej situácie klienta, získanie základných informácií o potrebe pravidelného pohybu a zdravej strave.

B.  MOBILITY – SOCIÁLNA REHABILITÁCIA

Popis činnosti: 
Základom mobilít je aktivizácia klienta, dôležité je podporiť ho mimo rehabilitačného strediska, medzi ľuďmi, pomôcť mu stať sa plnohodnotným jedincom v spoločnosti. Mobility sú pre klientov veľmi prínosné  a to hneď z viacerých hľadísk: 
1. Klient spoznáva nové miesta, pamätihodnosti, turistické destinácie, nadobúda nové vedomosti, rozširujú sa jeho znalosti o okolitom svete (napr. spoznáva rôzne umelecké štýly i diela zahraničných či slovenských umelcov) 
2. Dôležitý je tiež vznik a posilňovanie zručností potrebných na cestu vlakom, autobusom, električkou. Naučiť sa, ako sa dopraviť na stanicu, zastávku MHD, nájsť si správne dopravné spojenie, kúpiť si cestovný lístok, nájsť správne nástupište, a i. 
3. Klient sa tiež učí komunikácii s kolegami, kooperácii so skupinou, zodpovednosti (napr. pri plnení zverenej úlohy, dochvíľnosti, dodržiavaní dohodnutých pravidiel). Okrem iného musí tiež vedieť viesť konverzáciu s cudzími ľuďmi pri jednotlivých aktivitách, napr. pri kúpe lístka, občerstvenia, učí sa poďakovať, pozdraviť na začiatku i na konci, spýtať sa na potrebné informácie, napr. aký lístok potrebuje a i.
4. Dôležitý je i nácvik samostatnosti a orientácie (rôzna miera pomoci v závislosti od úrovne zručnosti): nájsť múzeum, doprava domov...
5. V rámci mobilít sa rozvíjajú aj kultúrne návyky klienta. Spoločne si vyberajú výstavy, predstavenia a pod. podľa ich záujmov, postupne sa rozširuje ich vedomosť o tom, ako sa správať v kine, spoločnosti, na predstavení, v múzeu. Aké oblečenie a aká úprava zovňajšku je vhodná v jednotlivých situáciách a na jednotlivých miestach. 
6. V neposlednom rade je kľúčová socializácia počas mobilít (trávenie času s kolegami, upevňovanie kamarátskych vzťahov).
7. Mobility tiež rozširujú obzory v oblasti nácviku zručnosti správneho narábania s peniazmi. Klient spoznáva hodnotu bankoviek i mincí, rozpočtu, upevňuje sa jeho schopnosť hospodárenia s peniazmi (príjmy verzus výdaje), šetrenie.
8. Okrem iného sa tu ešte rozvíjajú pohybové zručnosti, vôľové vlastnosti ako sila, výdrž, zručnosti pre hry a fungovanie v tíme, vkus, estetické cítenie, vhodnosť oblečenia alebo predmetu a i.
V roku 2025 sme sa s klientmi zúčastnili na nasledovných mobilitách a podujatiach:

Výlety a iné aktivity 
· Slovenské národné múzeum
· Slovenská národná galéria
· Úrad komisára pre osoby so zdravotným postihnutím - vernisáže výstav umeleckých diel 
· Múzeum dopravy
· MIRRI
· Ministerstvo obrany SR
· Sad Janka Kráľa
· Železná studnička 
· Okolie RS v Dúbravke – zber materiálu na dekoračné predmety 
· Kačín
· Botanická záhrada
· Rôzne predajné trhy v meste a v podnikoch – Dobrý trh, IBM, SLSP,  Siemens Generali, Giving Day, Karlova Ves
· Kaviareň Radnička
· Kaviarne v centre mesta 
· CENTRAL nákupné centrum
· Rada pre poradenstvo v sociálnej práci 
· Vonkajšie športové aktivity – loptové hry, rýchla chôdza, cvičenie
· Útulok Sloboda zvierat
· Opekanie v prírode – Líščie údolie
· Návšteva DSS Rozsutec v Lamači
· Vianoce v Inchebe
· Kittsee – exkurzia v čokoládovni 
· Vianočné trhy na Hlavnom a Hviezdoslavovom námestí

Výstup z aktivity:
Klienti sa aktívne zúčastňovali nielen na výletoch a aktivitách, ale od začiatku boli aj pri plánovaní, výbere lokality, dopravného prostriedku a podobne. Posilňovali si tak svoje sociálne návyky a zručnosti, učili sa pohybovať sa v neznámom prostredí a s neznámymi ľuďmi a tešilo ich, keď všetko zvládali samostatne.  Po návrate z každej aktivity sme zhodnotili, čo   zažili, čo sa naučili, vyskúšali si, čo môžu využiť aj v budúcnosti v praktickom živote. 

Sebaobslužné úkony
Popis obslužných činností: 
Zvládanie výberu oblečenia – z praktického i estetického hľadiska. Vedenie k samostatnému zabezpečeniu stravovania sa a dodržiavania  pitného režimu. Dohľad nad obliekaním a vyzliekaním sa u klientov rehabilitačného strediska. Nácvik, ako správne a účelovo využívať mobilné zariadenia na verejnosti i v súkromí. Hygienické návyky. 
Terapeutický výstup: 
Klienti si osvojili spoločenské pravidlá ohľadne osobnej hygieny a úpravy zovňajšku. Metodickými postupmi boli vedení  k samostatnosti v zabezpečení  stravy, potrebného pitného režimu, vhodného oblečenia a pod. Klienti využívali stravovanie v externej jedálni, pričom získali a upevnili si zručnosti a schopnosti akými sú slušná komunikácia, platenie účtu, odhlásenie obedov, samostatné manažovanie si odberu stravy. 

C. Radničkine trhy – sociálna rehabilitácia.

Popis činnosti:
Cieľom tejto akcie je zviditeľniť prácu občanov so zdravotným postihnutím z celého Slovenska a aj z ČR. Počas dvoch dní 5 – 6. Septembra 2025  na Primaciálnom námestí a na nádvorí Starej radnice 25 chránených dielní a domovov sociálnych služieb prezentovalo svoje výrobky, svoju činnosť a svoje zručnosti a schopnosti. Naši klienti ponúkali na predaj svoje výrobky – napečené aj ušité, vysvetľovali postup prác, komunikovali so záujemcami o tovar, predávali kávu, čaj a koláčiky. Zároveň si vymieňali skúsenosti s klientmi  iných zariadení, hľadali nové inšpirácie na prácu a učili sa komunikovať s veľkým množstvom záujemcov a turistov, ktorí prechádzali po námestí. Sprievodnými aktivitami tohtoročných Radničkiných trhov bolo predstavenie Sociálneho divadla hopi hope, vystúpenie Ľudovej hudby Andreja Záhorca, skupiny Bon – Bon trio, bubnová šou Campana Batucada.  Klienti rehabilitačného strediska sa mohli prezentovať prostredníctvom aktivít: Výnimoční a jedineční – príbehy zamestnancov a ich zamestnávateľov, Príbeh môjho talentu – v rámci tejto aktivity klientka  prezentovala svoj talent na „portrétovanie“ priamo záujemcom na námestí, ďalšia klientka vystavovala svoje umelecké fotografie pod názvom „Okamihy a záblesky“ . Viacerí klienti vystavovali svoje obrazy z výtvarnej terapie pod názvom „Radostná mantra“. 

Výstupy z činnosti:
Klienti si upevňovali svoje komunikačné zručnosti, opakovali si nácvik práce s financiami – nákup rôznych výrobkov v stánkoch, ich porovnávanie, výber ale taktiež  odolanie túžbe nakúpiť všetko, čo sa im páčilo. Počas dvoch dní to bol pre nich praktický nácvik zvládania stresových a náročných situácií, pracovali dlhšie a pod väčším tlakom ako počas bežných dní a učili sa to zvládať s prehľadom. Pozitívne na nich vplývalo množstvo predaných výrobkov, upevňovalo sa tým ich sebavedomie a spolupatričnosť.  


5. Krátkodobé a dlhodobé ciele

Krátkodobé i dlhodobé ciele sú pre každého klienta vypracované samostatne v závislosti od individuálnych potrieb klienta a sú pravidelne aktualizované. Pre celé stredisko sú krátkodobé ciele spoločné pre všetkých klientov – zlepšenie komunikácie, sústredenie na pracovnú činnosť, zlepšenie hygienických a pracovných návykov, zlepšenie v sociálnych zručnostiach,  zodpovednosť za konkrétnu činnosť, konkrétne zlepšovanie výkonu pri aktuálne vykonávanej činnosti, dochvíľnosť počas dňa. 
Dlhodobým cieľom je priblížiť klienta k čoraz väčšej samostatnosti v rôznych oblastiach života. Dlhodobý cieľ napĺňame krátkodobými cieľmi, dopredu naplánovanými, ale i ako výsledok aktuálnej novej situácie. Najväčším cieľom je umiestnenie klienta na pracovnom trhu a tým zaradenie do bežného samostatného života. V roku 2025 sa takto podarilo umiestniť 3 klientov na pracovnom trhu. Stále sme s nimi v kontakte, darí sa im úspešne.  

6. Súhrn dosiahnutých výsledkov a hodnotenie činnosti v roku 2025
V oblasti komunikačných zručností: väčšina činností v rehabilitačnom stredisku bola  zameraná na zlepšenie schopnosti sebavyjadrenia (prezentácia a interpretácia názoru, zrozumiteľnejšie vyjadrovanie a pod.). U každého z klientov sa pritom usilujeme posilniť zmysel pre samostatnosť a zodpovednosť.
V oblasti sociálnych zručností: Väčšina činností tohto charakteru v rehabilitačnom stredisku mala skupinový charakter a posilňovala schopnosť spolupráce a tímovej práce.
V oblasti správania sa u klientov rozvíjalo presadenie svojich potrieb a predstáv vhodným spôsobom; pozornosť sa venovala i rozvoju zdravého sebavedomia, taktiež prehlbovaniu vzájomných väzieb v skupine.
Prostredníctvom vhodne zvolených činností v rámci pracovnej terapie sme u klientov cielene posilnili schopnosti a zručnosti potrebné pre prácu v zamestnaní a pre samostatnosť.

